Vlorë: Mbështetje për familjet ukrainase të larguara nga lufta
Sipërmarrësit turistikë kanë afruar strehim falas dhe punë dhe kanë shprehur mbështetje për të gjithë ukrainasit që duan të qëndrojnë në Vlorë
Natali dhe Maria , dy shtetase nga Ukraina i japin zemër njëra tjetrës për të kaluar këto ditë të vështira, kur atdheu i tyre është në luftë. Të gjendura në qytetin bregdetar të Vlorës, nënë e bijë janë strehuar në një shtëpi dhe kanë nisur të merren dhe me punë falë mbështetjes së sipërmarrjeve vendase. Natali thotë për Zërin e Amerikës se u largua nga qyteti i saj Dnipro pas fillimit të luftimeve duke përshkuar kufirin e Rumanisë, Bullgarisë, Maqedonisë së Veriut për të qëndruar në Shqipëri, ku njerëzit, sic thotë ajo, janë të dashur dhe miqësorë. Natali thotë se së bashku me nënën e përcjellin me mjaft dhimbje situatën duke qenë në kontakt me miqtë dhe fqinjët. Natali thotë se cdo ditë lutet për Ukrainën. Natali dhe nëna e saj që nuk dëshirojnë të identifikohen me mbiemrin e tyre për shkak të sigurisë për të afërmit që ajnë ende në Ukrainë ishin dy vite më parë për psuhime në Resortin Turistik “Regina blu” në Vlorë. "Pronari na takoi dhe i afroi nënës punë në hotel dhe tani punojmë së bashku. Ai na ndihmoi të kemi nje apartment të mirë falas , dhe tani punojmë dhe jetojmë", thotë Natali. Nëna punon tek Hoteli ndërsa Natali është punësuar në një Sallon bukurie për gratë dhe vajzat në Vlorë Vasil Bedini pronari i “Regina Hotel” që drejton edhe Unionin Turistik të Vlorës thotë për Zërin e Amerikës se është shprehur mëbshtetje e plotë për qytetarët e Ukrainës që kanë ardhur në Shqipëri. Zoti Bedini thotë më tej se numri i turistëve nga Ukraina në qyetin bregdetar ka qenë më i larti këto vitet e fundit dha ai shpreson që lufta të përfundojë sa më shpejt. Qeveria shqiptare ka vendosur së fundi që shtetasit e Ukrainës kanë të drejtë të hyjnë dhe të qëndrojnë pa leje qëndrimi në Republikën e Shqipërisë për një afat deri një vit. Sipas të dhënave zyrtare rreth 500 shetas nga Ukraina kanë qëndruar në territorin shqiptar që prej fillimit të konfliktit në Ukrainë, kryesisht në zonën bregdetare Vlorë-Sarandë.